钦定古今图书集成/明伦汇编/官常典/第315卷 > 高锴
## 钦定古今图书集成/明伦汇编/官常典/第315卷 > 高锴

按《唐书高𬬩传》：“𬬩弟锴，字弱金，连中进士宏辞科，辟
河东府参谋，历吏部员外郎，迁中书舍人。开成元年，
权知贡举。文宗自以题畀有司，锴以籍上。帝语侍臣
曰：‘比年文章卑弱，今所上差胜于前’。郑覃曰：‘陛下矫
革近制，以正颓俗，而锴乃能为陛下得人’。帝曰：‘诸镇
表奏太浮华，宜责掌书记以诫流宕’。李石曰：‘古人因
事为文，今人以文害事。惩弊抑末，诚如圣训’。”即以锴
为礼部侍郎。阅三岁，颇得才实。始，岁取四十人，才益
少。诏减十人，犹不能满。迁吏部侍郎，出为鄂岳观察
使。卒，赠礼部尚书。